
Община Плевен приключи на 31 януари 2018 г. реализирането на проект

„Разкриване на Център за почасово предоставяне на услуги за социално включване в общността или в домашна среда”. Проектът стартира на 1 февруари 2016 г., а бюджетът му е 874 555,48 лв. Реализацията продължи 25 месеца, от които 18 месеца предоставяне на почасови социални услуги. В подготвителния период беше създаден Център за предоставяне на почасови социални услуги на първи етаж на жилищна сграда на ул. „Ген.-лейт. Атанас Стефанов” (бивша ул. „Хемус”) № 4. Обектът е с изградена архитектурна достъпност. Проектът предложи прилагане на комплексен подход за предоставяне на интегрирани почасови социални услуги на територията на град Плевен с назначения персонал на центъра - управител, социален работник, психолог и медицинска сестра, които осъществяват мотивационна, психологическа и здравна подкрепа за потребителите на услуги, както и на техните доставчици, според индивидуалната им потребност. С изпълнението на проекта Община Плевен успешно подобри качеството на живот на 316 потребители в неравностойно социално положение – с физически и ментални увреждания, самотно живеещи възрастни хора, деца с трайни увреждания и техните семейства. Центърът предостави 18-месечна услуга, разделена на две фази по 9 месеца. От стартирането на проекта са назначени 245 доставчици на социални услуги, ангажирани конкретно с ежедневната помощ на нуждаещите се потребители. Предлаганите услуги бяха свързани преди всичко с оказване на помощ за лична хигиена, при комунални дейности, общуване и поддържане на социални контакти, развлечения и занимания в дома и извън него, административни и други услуги, а подкрепата, която предоставяха домашните помощници, беше насочена приоритетно към поддържане хигиената на дома, помощ при осъществяване на личната хигиена, както и доставка и приготвяне на храна в жилището на потребителя. В рамките на интегрираните социални услуги в домашна среда ползвателите получаваха медицинско наблюдение и психологическа грижа, осъществявани по предварителни графици от специалистите в Центъра.

След като приключи проекта на 31 януари 2018 Община Плевен продължи предоставянето на социалните услуги „Личен асистент”, „Социален асистент” и „Домашен помощник” до края на 2018 година със средства, осигурени с Постановление № 332 на Министерски съвет от 22.12.2017 г. за изпълнение на Държавния бюджет на Република България за 2018 г. Средствата ще бъдат предоставени чрез Агенцията за социално подпомагане въз основа на подписано двустранно споразумение между Агенцията и Община Плевен. Услугата ще е насочена към лицата, на които е извършена оценка по операция „Независим живот”, финансирана от Оперативна програма „Развитие на човешките ресурси” 2014-2020 г., и ще стартира от 01.02.2018 г.
Защитено жилище за възрастни хора с 
умствена изостаналост, Плевен

Защитеното жилище за възрастни хора с умствена изостаналост в град Плевен е изградено по проект, изпълняван от Национален център за социална рехабилитация в партньорство с община Плевен по програма БГ 2006/018 – 343.01.01“ Деинституционализация посредством предоставяне на услуги в общността за рискови групи “ ( фаза 3). Защитеното жилище е обособено в масивна двуетажна сграда, предоставена от община Плевен. Разполага със съвременно обзаведени дневна, кухня, трапезария, пет спални за по две лица със собствен санитарен възел, перално помещение и офис за екипа. Към Защитеното жилище е обособен двор с малка цветна градина, поддържана от настанените потребители в жилището. Целта на защитеното жилище е:

•
Създаване на условия за подпомагане, взаимопомощ, ефективна защита и социална интеграция на потребителите на услугата;

•
Осъществяване на дейности за постигане на социално включване и възстановяване на изгубените социални умения и навици;

•
Осигуряване на пълноценен и самостоятелен начин на живот в подходяща среда, близка до семейната с възможност за подкрепа и изява.

Екипът на Защитеното жилище се състои от управител, психолог, социални работници, социален педагог, трудотерапевт и медицинска сестра. Капацитетът му е за десет лица над 18 години с лека до средна степен на умствена изостаналост. Предлаганите услуги са:

•
Задоволяване на ежедневните потребности;

•
Задоволяване на здравни потребности – оказване на медицинска помощ, профилактични прегледи и консултации;

•
Мерки за социално включване;

•
Организиране на свободното време – дейности, свързани с отдих и туризъм, културни, спортни и други дейности.

Обучението и рехабилитацията включва:

•
Ежедневни занимания със социален работник и социален педагог по предварително разработена програма за индивидуална и групова работа;

•
Тренинги, терапия и индивидуално консултиране с психолог;

•
Психо-социална рехабилитация, насочена към интеграцията на бенефициентите;

•
Упражнение за социално внедряване и придобиване на социални умения по интереси;

•
Включване в домакински задължения – помощ в кухнята, поддържане на ред и чистота;

•
Възможности за осъществяване на социални контакти.
Трудотерапевтични и занимателни дейности:

· придобиване на елементарни трудови умения;

· поддържане на лични интереси, социализация на личността;

Общуване, чрез изкуство или хоби:

· Изработване на картички, мартеници;

· Изработване на живописни изделия с използване на природни материали;

· Цветарство, градинарство, оформяне на паркови пространства;

· Различни видове рисуване.

изработване на сувенири, ръчно плетиво, дърводелство и други. Защитеното жилище се намира в гр. Плевен, ул. ”Сторгозия” №189 Тел: 0879 911 128

Плевен бе домакин на информационна 
среща "Запознай се с диабета"

На 22 февруари, четвъртък, от 14.00 часа в зала "Плевен" на Областна администрация се проведе информационна среща под надслов "Запознай се с диабета". Събитието се организира от д-р Денислава Ангелова, председател на асоциация "Докосни дъгата" и Даниела Илиева, председател на сдружение "Диабет" - Плевен. Проявата е под патронажа на Председателя на Общински съвет - Плевен г-н Мартин Митев, който откри форума. Информационния ден е насочен към кметове, председатели на Общински съвети, директори на детски градини и училища, учители по физическо възпитание, треньори и президенти на клубове от Плевен и региона. Целта на събитието е да бъде представена най-актуалната информация за диабета и спорта пред образователните и спортните специалисти и общински администрации. За целта водещи специалисти в областта презентираха и дискутираха ключови теми, сред които "Какво е диабет тип 1", "Диабет и необходимостта да спортуваш", "Диабет - контрол и качество на живот"; "Детски и младежки диабет( психо-социални параметри)", "Диабетът и проблемите на родителите на деца с диабет", "Променящ се диабет - информираност", "Първи стъпки в превенцията на Диабета", "Препоръки към спортуващите активно" и "Спортни постижения на хора с диабет тип 1. Официални гости на информационната среща "Запознай се с диабета" в зала "Плевен" бяха Асен Марков, главен секретар на Министерството на младежта и спорта, представители на президентството и министерството на здравеопазването, Александър Славков - президент на федерацията по шотокан карате до, д-р Росица Стойчева, Център за алтернативна терапия при диабета - Варна.
Диабет тип 1, никой не е застрахован

Уважаеми родители на деца без диабет. Уважаемо общество, това писмо е специално за вас. Първо искам да Ви кажа, никой не е застрахован!

В моето и в още около 4000 семейства (процентът на близки с диабет тип 1 е под 10%), децата са били здрави, кърмени, раждани по един или друг  начин, не са преживели стрес, не са преяли със сладкиши, и въпреки това, при нас идва диабет тип 1 – идва за 2-3-5 седмици, незабележим в началото, после започват разни признаци: Жажда! Пият много вода! Пишкат още повече! Големи деца се напикават нощем! И ако сте пропуснали това, един ден детето  спи, заспива на масата, на пода, на стола. Изморява се! Ако и това сте пропуснали идва денят, в който детето заспива и не се събужда докато не му се сложи система и инсулин в интензивното на някоя болница. Ако и това пропуснете, детето не се събужда никога повече! Това е. Децата умират. Умират ако са дълго време с висока кръвна захар и не се вземат мерки. След диагнозата следва, шокиращата и жестока истина. Вашият живот никога няма да бъде същият. Никога повече няма да сте спокойни, никога повече няма да има минута, в която главата ви да не е заета със сметки, въглехидрати, захар, стойности, и т.н. Всичко това Вие неизбежно научавате, по лесния или по трудния начин. Идва моментът на адаптация, на това детето да се върне в среда ти. Да тръгне на училище. И тук сте вие уважаемо общество! тук вие сте длъжни да сте съпричастни, да се информирате, да сте добронамерени, да преглътнете егото си и да си признаете, че нищо не разбирате, защото никой не е застрахован! Тук сте вие драги учители, да разберете, детето е същото, но, трябва да прави някои неща за да оживее, и тези неща не са прищявка на разглезено хлапе. Тук сте вие, мили родители – да говорите с децата си, да им разкажете за диабета, да ги помолите да са внимателни, да не режат маркучите (200 лв на месец) на помпата (която струва хиляди евро) , която спасява живот! Да не крадат храната на детето, без която то реално може да умре за минути. Да помагат на децата с диабет тип 1, като играят с тях, като не ги обиждат, като се държат нормално. При висока кръвна захар, детето изпитва силна жажда, това е физиологична потребност - чрез оводняване, тялото се стреми да смъкне кръвната захар. Това води до често уриниране. децата трябва да бъдат пускани до тоалетна. При ниска кръвна захар, децата усещат и знаят, че трябва да хапнат нещо, често те знаят какво трябва да направят. Моля ви, умолявам ви, уважаеми учители, не пречете на децата да ядат, понякога няма време да излизат или да обясняват, понякога кръвната захар пада рязко. Понякога 5 минути са решаващи! 5 минути и пакетче захар, делят децата от кома. Ако не желаете на съвестта Ви да тежи един съсипан детски живот, не пречете – прочетете, питайте, научете. Някои деца с диабет носят сензори, едно нещо, което се „забожда“ в тялото им и стои там постоянно, това нещо мери постоянно кръвната захар, и чрез него, ние –родителите виждаме какво се случва, и успяваме да предотвратим по-голямата част от страхотиите. За тази цел, децата имат нужда техните телефони да са постоянно с тях, глюкомерите също. На контролни и изпити, не им ги прибирайте! Нека стоят върху чиновете, на видно място. Нека родителите да виждаме кръвната им захар, за да можем да реагираме. Нека не се налага да идват линейки! Учител прави забележка на дете за яденето, детето е с ниска кръвна захар, и неориентирано – обичайно състояние при хипогликемия. Майката успява да стигне на време, преди детето да изпадне в кома. Това писмо е в резултат на серия инциденти в софийски училища, при което деца режат маркучите на помпа на съученик, учители го гонят от час, да не преписва от глюкомера!!! Това писмо е в резултат на лошо отношение на учители по физическо към много деца с диабет 1, които принуждават родителите да подписват декларации за отказ от час по физическо. Това писмо е в резултат, на неразбирането и нежеланието на медицинските лица в училища и детски градини да се образоват, да преглътнат егото си и да помагат, да си вършат работата. „здравите деца“, който разказват, че диабет 1 е заразен, че децата са глупави, че са преяли със сладко и т.н. За тези родители, които лицемерно се съгласяват да са съпричастни, и при първа възможност удобно забравят за наредбите в училища и детски градини, в които е забранено да се носи торта в училище. И въпреки всички тези примери, има и много положителни! Има родители, които питат и се съобразяват, има учители, които следят и се грижат за децата, има мед. лица, който дават всичко от себе си и се справят отлично! Благодаря ви от сърце мили хора, без вас няма да се справим! Това е. Има още много да се каже и направи, има още много да се свърши. За тази цел трябва да не сме сами. Имаме нужда от разбиране и подкрепа. В България няма точна статистика на децата с диабет! факт е, че бройката се увеличава бързо. Благодаря! Споделяйте!

Елица Сиракова,майка

Променят правилника за интеграция на 
хора с увреждания
Държавата спира да дава пари на ръка за медицинските изделия и помощните средства на хората с увреждания. Промени в правилника за прилагане на закона за интеграция на хората предвиждат Агенцията за социално подпомагане да превежда парите за покупка, изработване или ремонт на съответното изделие на производителите или търговците, регистрирани в специализирания държавен регистър. Измененията са публикувани за обществено обсъждане и трябва да бъдат гласувани от правителството в началото на месец април. Премахването на процедурата за директно даване на средства на хората, които имат право на такива пособия, има за цел да ограничи неизползването на тези пари, включително и практиката да се купуват изделия от търговци, които не са вписани в регистъра. Друга промяна в правилника предвижда месечната добавка за социална интеграция и целевата помощ за медицински изделия да се отпускат по настоящия адрес на лицето, вместо по постоянен адрес. За да бъде синхронизиран правилникът със закона за медицинските изделия, се въвежда изискване медицинските изделия по индивидуална мярка да бъдат изработвани по поръчка за конкретен пациент. По този начин се цели ограничаване на практиката на лицата да се предоставят медицински изделия, които не са съобразени с техните индивидуални потребности.
Необходимо ли е две комисии да 
освидетелстват хората с увреждания?

Това е въпросът, който продължава да вълнува организациите, които ги представляват, както и депутатите. Темата бе широко дискутирана по време на съвместно заседание на парламентарните комисии по здравеопазване и по труд и социална политика. Оказва се, че 272 000 души, или половината от пенсионерите, получаващи инвалидни пенсии, са в работоспособна възраст. Според социалното министерство обаче работят едва 100 000 от тях. Според новата концепция, която бе внесена през есента, хората с увреждания ще се освидетелстват от две комисии – медицинска и такава, която да определи работоспособността им. Мотивите на концепцията са, че втората се подсилва чрез прехвърлянето й в НОИ. Съмненията у хората с увреждания, че реформата ще премахне правото на работещите на инвалидна пенсия обаче трябва да се изчистят, смята Хасан Адемов, председател на социалната комисия. Лекарите от ТЕЛК и от НЕЛК ще могат да работят и на друго място.

"Трябва да стане ясно, че Конвенция 102 на Международната организация на труда относно социалната сигурност (минимални стандарти) предвижда всяка държава членка, за която този раздел на конвенцията е в сила, да осигурява обезщетение за инвалидност съгласно разпоредбите на раздела. Тоест обезщетенията за инвалидност трябва да бъдат съхранени и по никакъв начин не могат да бъдат премахнати", обясни Адемов. Това не е единственият спорен въпрос в новата концепция, допълва проф. Георги Михайлов от БСП: "В тази концепция не става много ясно според Организацията на хората с увреждания дали няма да се създаде възможност да се загуби инвалидната пенсия, при положение, че тези хора ще бъдат манипулирани, в хубавия смисъл на тази дума, от Комисията по експертиза на работоспособността и ще бъдат насочени към агенцията по труда. И тук се изтъква един факт, с който се спекулира в последните месеци, за обема на инвалидните пенсии. Обемът на инвалидните пенсии в България е около 8% от работоспособното население, а средният процент според Световната здравна организация е около 15-16%". По време на заседанието стана ясно също така, че новоотпуснатите пенсии през последната година са с почти 3 процента по-малко спрямо новоотпуснатите през 2016 г. Концепцията се предвижда да влезе в сила изцяло от 2020 година.

Източник: Дарикнюс
„Училище за толерантност“ е текущ проект на Сдружение „БАЛИЗ“-Плевен, който се осъществява благодарение на най-голямата социално отговорна инициатива на Лидл България „Ти и Lidl за по-добър живот“ в партньорство с Фондация „Работилница за граждански инициативи“ и Български дарителски форум.

Сдружението стартира дейностите по проекта в началото на месец Ноември 2017г., предстои дейности по инициативата да се реализират до м. Юни тази година. Към момента активно се работи в реализация на заложената Дейност 3. „Тренинги с ученици“, която включва организиране и провеждане и на 15 тренинги с ученици от различни учебни заведения на територията на Плевен.

Глобалната цел на проект „Училище за толерантност“ е постигане на положителни промени в обществените нагласи за приемственост и зачитане правата на хората с увреждания чрез организиране и провеждане на тематични тренингови сесии с ученици и съвместни инициативи на деца от масовите училища и техни връстници с увреждания.

„След провеждане на предварителни работни срещи с директори на учебни заведения, представихме изготвената работна програма с подробно описани дейности в два варианта, подходящи за различни възрастови групи – начален курс и прогимназиален, стартирахме работата с ученици. Заниманията са интерактивни, протичат през игри и проиграване на различни ситуации, децата проявяват интерес и активност в занятията. Темата за интеграцията на деца с увреждания действително стои на дневен ред в училищните среди, инициативата беше добре приета, получихме съдействие. В тази връзка бихме искали да благодарим и на Регионално управление на образованието- гр.Плевен, които с писмо подкрепиха проектната инициатива и по този начин допринесоха за бързото установяване на сътрудничество в самите училища. Поднасяме благодарности и на Ръководствата на учебните заведения в Плевен – НУ „Единство“, ОУ „Цветан Спасов“, СУ „Анастасия Димитрова“ и ПГ по туризъм „Алеко Константинов“ за съпричастността към проблема и активността в справяне с дискриминативното отношение към деца с увреждания и осигуряване на максимално комфортна и приемаща среда. Разбира се благодарим и на финансиращите организации, направили всичко това възможно.

Предстои едно информационно събитие, на което ще поканим родители, колеги от социалната сфера и разбира се образователните институции.

Продължава дейността по провеждане на тренингови занятия, през този месец стартират и съвместни дейности между ученици от масови училища и деца и младежи със затруднения от Сдружение „БАЛИЗ“ – Плевен. Предвижда се провеждане на тематични ателиета, спортни игри, разходки, в които всички деца да си взаимодействат и най-важното да се забавляват, силно се надяваме в устойчивост на тези добросърдечни взаимоотношения.

Динамичен проект, с много емоционална натовареност, преди всичко защото се работи изцяло с деца и то от различни възрасти, с различни потребности. Изумително колко двупосочна е посоката на учене, защото и ние самите си взаимстваме много от децата, от техните необременени възгледи и разсъждения.“- информира екипът на Сдружение БАЛИЗ-Плевен.

Проектът ще приключим с организиране и провеждане на масово мероприятие Хепънинг под мотото „Усмивка на всяко детско лице“.

20 февруари е Световен ден на социална справедливост, обявен за такъв през 2009 г. с резолюция 62/10 на Общото събрание на ООН от 26 ноември 2007 г. Световният ден на социалната справедливост носи специално послание, в което се съдържа важна част от мисията на Министерството на труда и социалната политика. То стои във фокуса на политиките за повишаване на благосъстоянието на българските граждани, чрез осигуряване на пълноценното и равнопоставеното им участие в обществения живот. Този призив е водещ в усилията да бъде гарантирано справедливо разпределение на резултатите от икономическия и социален напредък.

